SLP ปิดเทรดทรงตัว โบรกฯ มองราคา IPO ที่ 2.16 บ. เป็นราคาที่เหมาะสมแล้ว
SLP ปิดเทรดทรงตัว โบรกฯ มองราคา IPO ที่ 2.16 บ. เป็นราคาที่เหมาะสมแล้ว
7 พ.ค. 2558

ผู้สื่อข่าวรายงานว่า ราคาหุ้นบริษัท สาลี่ พริ้นท์ติ้ง จำกัด (มหาชน) หรือ SLP ปิดเทรดวันแรกทรงตัว อยู่ที่ 2.16 บาท จากราคาขาย IPO ที่ 2.16 บาท มูลค่าซื้อขายที่ 2.78 พันล้านบาท ขณะที่ดัชนีตลาดหุ้นไทยโดยรวมลบ 1.42%
บล.ทิสโก้ ระบุในบทวิเคราะห์ ประเมินมูลค่าเหมาะสมของ SLP หากอ้างอิง PER กลุ่ม PKG ที่ระดับ 32 เท่าจะได้มูลค่าที่เหมาะสมที่ประมาณ 4 บาท ตามที่ตลาดคาด แต่อย่างไรก็ตาม มองว่าราคาจองที่ 2.16 บาท เป็นราคาที่เหมาะสมแล้ว เนื่องจากในกลุ่ม PKG ทั้งหมดมี 14 ตัวและมีผลขาดทุนถึง 6 ตัว โดยที่หากคำนวณ PER ของกลุ่มใหม่เฉพาะบริษัทที่มีกำไรจะเหลือเพียง 20 เท่า นอกจากนี้ ยังมองว่ากำไรปี 58 อาจไม่ฟื้นตัวมากเท่าที่ตลาดคาดเพิ่มขึ้น 76% มีกำไรราว 160 ล้านบาท
ทั้งนี้ SLP ดำเนินธุรกิจรับผลิตฉลากสินค้าและงานพิมพ์คุณภาพสูง โดยใช้เครื่องจักรและเทคโนโลยีการพิมพ์ที่ทันสมัย นอกจากนี้บริษัทได้ขยายธุรกิจด้านการพิมพ์ระบบออฟเซต สำหรับบรรจุภัณฑ์ประเภทกล่องกระดาษ แผ่นพับ และโบรชัวร์ เป็นต้น เพื่อที่จะสามารถตอบสนองความต้องการของลูกค้าได้อย่างครอบคลุมและหลากหลายมากยิ่งขึ้น โดยผลิตภัณฑ์หลักของบริษัทคือฉลากที่มีกาวในตัวคิดเป็นยอดขาย 96% มีส่วนแบ่งตลาดราว 9% เป็นอันดับ 2 ในประเทศ และพึ่งพิงลูกค้ารายใหญ่ 4 รายคิดเป็นยอดขายมากกว่า 60% ปัจจุบันใช้กำลังการผลิตเกินกว่า 80%
 